דני בלינד

דירק פרנציסקוס "דני" בלינד (בהולנדית: Dirk Franciscus "Danny" Blind; נולד ב-1 באוגוסט 1961 באוסט-סאובורג) הוא כדורגלן עבר הולנדי ששיחק בעמדת המגן, וכיום מאמן. כשחקן, היה בלינד מגנן של קבוצות ספרטה רוטרדם ואייאקס אמסטרדם, כמו גם ייצג את נבחרת הולנד. בלינד הוא אחד משני הכדורגלנים ההולנדים שזכו בכל התחרויות הקבוצתיות המוכרות על ידי ארגוני אופ"א ופיפ"א יחד עם ארנולד מיורן. בלינד ערך את הופעת הבכורה המקצוענית שלו ב-29 באוגוסט 1979 במדיה של ספרטה רוטרדאם. הוא שיחק בקבוצת נעוריו במשך 7 עונות, בהן שותף ב-165 משחקי ליגת העל ההולנדית וכבש 18 שערים. ביולי 1986, הוא חתם במועדון הפאר ההולנדי, אייאקס אמסטרדם, על ידי מאמן הקבוצה דאז, יוהאן קרויף. למרות ההחתמה, אחד הכוכבים ההולנדיים הגדולים בכל הזמנים, מרקו ואן באסטן, אשר שיחק במועדון באותה תקופה התלונן על החתמתו של שחקן אלמוני יחסית מקבוצת קטנה כמו ספרט, במקום להשקיע כסף רב בהחתמת שם גדול יותר במועדון. במהלך התקופה של בלינד באיאקס, הוא זכה בכמות מרשימה של תארים רבים. הוא זכה עם המועדון בכל התחרויות האירופיות: גביע אירופה למחזיקות גביע ב-1987, גביע אופ"א ב-1992, אז פתח ושיחק לאורך צמד משחקי הגמר מול טורינו ואף הניף כקפטן את הגביע, ובליגת האלופות ב-1995. בלינד כבש את בעיטת העונשין שהכריעה את משחק גמר הגביע הביניבשתי ב-1995, במשחק נגד גרמיו הברזילאית, ובכך הבטיח לאיאקס את התואר. באותה השנה, הוא שב הפך לגיבור בעיטות העונשין, כאשר כבש שני פנדלים במשחקי גמר הסופרקאפ האירופי נגד ריאל סרגוסה הספרדית, בהן איאקס ניצחה בסיכום שני המשחקים 4-1. בליגת העל ההולנדית, בלינד זכה עם איאקס ב-5 אליפויות וב-4 גביעים הולנדיים. הוא פרש ממשחק ב-16 במאי 1999. בלינד היה ידוע בהיות מגן יציב ואחראי, כמו גם מנהיג במרכז במגרש. למרות תפקודו המקצועי, הוא נודע בכישוריו הטכניים הגבוהים ובהיותו שחקן מחונן בעל יכולת מסירה ובעיטה כשל שחקן התקפה. במדיה של איאקס, בלינד צבר 372 משחקי ליגה, בהם כבש 27 שערים. בלינד שיחק עבור נבחרת הולנד בין השנים 1986-1996, כאשר שותף ב-42 משחקים בינלאומיים, בהם הבקיע שער בודד. בלינד שימש כמאמן הראשי של איאקס מה-14 במרץ 2005 (אחרי שירש את תפקידו של רונאלד קומאן) עד ה-10 במאי 2006, סך הכל 422 ימים בתפקיד. תחת כהונתו, הקבוצה זכתה בגביע ההולנדי ובמגן יוהאן קרויף. בעונת 2007-2008, הוא הפך להיות מנהל הכדורגל במועדונו הראשון, ספרטה. ב-15 במאי 2008, הוא שב לאיאקס, להיות מנהל הכדורגל החדש של המועדון, אך החליף תפקידים ומונה להיות עוזר מאמן במקומו של מרטין יול. בשנת 2012 מונה להיות עוזר המאמן של נבחרת הולנד בכדורגל. ב-1 ביולי 2015, יומיים לאחר פיטוריו של חוס הידינק, קיבל בלינד את הקידום לתפקיד מאמן הנבחרת. ב-26 במרץ 2017 פוטר מתפקידו. בלינד הוא אביו של הכדורגלן דיילי בלינד המשחק בז'ירונה. בדצמבר 2006, בלינד התנגש יחד עם מכוניתו ברכב חונה, ופצע אישה בת 48. ילד בן שנתיים, אשר היה גם הוא ברכב בו התנגש, לא נפגע כלל מהתאונה. במהלך בדיקת אלכוהול, התגלה שבדמו של בלינד יש כמות משולשת מכמות האלכוהול בדם המותרת לנהיגה. בתור שחקן ליגת העל ההולנדית: 1989-90, 1993-94, 1994-95, 1995-96, 1997-98 הגביע ההולנדי: 1987, 1993, 1998, 1999 ליגת האלופות: 1995 גביע אופ"א: 1992 גביע אירופה למחזיקות גביע: 1987 הסופרקאפ האירופי: 1995 הגביע הביניבשתי: 1995 בתור מאמן הגביע ההולנדי: 2006 מגן יוהאן קרויף: 2005 מדיה וקבצים בנושא דני בלינד בוויקישיתוף דני בלינד, באתר Transfermarkt דני בלינד, באתר Soccerway דני בלינד, באתר WorldFootball.net דני בלינד, באתר National Football Teams דני בלינד, באתר FootballDatabase.eu פרופיל המאמן, באתר Transfermarkt קיבל קידום: דני בלינד מאמן נבחרת הולנד, באתר ערוץ הספורט, 1 ביולי 2015 מחיר הכישלון: דני בלינד פוטר מנבחרת הולנד, באתר ערוץ הספורט, 25 במרץ 2017